Cum a fost evitată o criză diplomatică, în timpul vizitei lui Xi Jinping în Franţa. "Vinovată", o prăjitură care amintea de Rusia
O prăjitură rusească cu praline, care făcea parte din meniul ales de către Éric Abadie, proprietarul unui restaurant din Trecătoarea Tourmalet, prietenul preşedintelui francez Emmanuel Macron, a fost înlocuită marţi cu o tartă cu afine din motive diplomatice, la masa pregătită pentru preşedintele chinez Xi Jinping.
Desertul a fost înlocuit din cauza numelui, într-un context geopolitic sensibil, iar un ”incident diplomatic” a fost evitat cu succes, scrie cotidianul francez. Preşedinţii Emmanuel Macron şi Xi jinping au luat masa marţi, împreună cu soţiile lor, în Strâmtoarea Tourmalet.
Şeful statului francez a ales un cadru autentic şi intim, restaurantul la altitudine al prietenului său Éric Abadie, un cadru ideal pentru o abordare sinceră a unor subiecte spinoase, între care şi războiul din Ucraina.
În meniu s-au aflat feluri specifice din Pirinei, alese special pentru această vizită. Ca aperitiv s-a servit ”garbure” - o supă tradiţională locală. Apoi miel cu jambon de porc negru din Bigorre, fasole din Tarbais şi ceapă. A urmat un platou de brânzeturi Dominique Bouchait, iar ca desert, băcătarul prevăzuse un produs de patiserie specific Béarnului şi Ţării Bascilor, prăjitura ”le russe”.
Ce este prăjitura "la russe"
Este vorba despre o pastă de biscuiţi cu migdale şi praline, o prăjitură originară din Oloron-Sainte-Marie, a cărei reţetă, potrivit legendei, provine din Crimeea. Pudrată cu zahăr, ea aminteşte câmpiile înzăpezite din Rusia.
Casa Artigarrède, o patiserie de familie care deţine reţeta din 1920, scrie pe site că François Mitterrand a introdus acest desert în bucătăria Palatului Élysée şi că succesorii acestuia, Jacques Chirac şi Nicolas Sarkozy, au oferit această prăjitură multor şefi de stat aflaţi în vizite oficiale.
Însă, într-un context geopolitic sensibil, pe fondul războiului din Ucraina, acest desert extrem de apreciat de către Emmanuel şi Brigitte Macron a fost înlocuit cu o tartă cu afine, dezvăluie Dépêche du Midi. ”Eu am propus meniul (Palatului) Elysée în urmă cu câteva săptămâni”, a declarat patiserul.
Astfel a fost evitat o gafă, în contextul în care situaţia din teritoriul ucrainean este unul dintre punctele spinoase ale vizitei de stat a lui Xi Jinping. China nu a anunţat niciodată în mod oficial că susţine Rusia împotriva Ucrainei şi afişează o neutralitate aparentă. Beijingul denunţă însă amestecuri ale Occidentului şi îşi întăreşte tot mai mult cooperarea cu Moscova.